Eskom sleep Trillian wéér hof toe oor R600 miljoen(Argieffoto) Eskom het met regstappe teen die konsultasiemaatskappy Trillian begin om R600 miljoen by die maatskappy te probeer herwin. Die appèlhof het vroeër in Eskom se guns beslis en die deur vir die likwidasieproses geopen. Eskom het die hof gevra vir toestemming om met ŉ likwidasieproses by Trillian te begin nadat die maatskappy versuim het om die R600 miljoen, wat die sukkelende kragvoorsiener in 2016 onreëlmatig aan die maatskappy betaal het, terug te betaal. Die appèlhof het verlede maand Trillian Management Consulting en Trillian Capital Partners se aansoek om teen ŉ hooggeregshofbeslissing oor die likwidasie te appelleer, van die hand gewys. Die R600 miljoen wat Eskom probeer herwin is deel van ŉ groter bedrag van R1,6 miljard wat die kragvoorsiener aan McKinsey, ŉ konsultasiemaatskappy, betaal het. McKinsey het die werk op sy beurt aan Trillian uitgekontrakteer. Die hooggeregshof het Trillian Capital, wat verbind word met die omstrede Gupta-familie, verlede jaar beveel om ál die geld wat hy tussen Augustus 2016 en Februarie 2017 van Eskom ontvang het, terug te gee. Daar was geen geldige kontrakte in dié tyd nie en in sommige gevalle is geen werk gedoen nie. Dit is nie gedoen nie en die versuim het nou tot verdere regstappe gelei. “Eskom het ŉ morele en wetlike plig om alles moontlik te doen om die geld te herwin wat onreëlmatig tydens die hoogtepunt van staatskaping uitbetaal is,” het André de Ruyter, Eskom se uitvoerende hoof, Donderdag gesê. De Ruyter het gesê die saak teen Trillian is net een van verskeie waarmee Eskom geld probeer herwin wat aan Suid-Afrikaners verskuldig is.